Document ID: 32004D0006

Title and Content:
Απόφαση της Επιτροπής της 5ης Νοεμβρίου 2003 για τη σύσταση της επιτροπής ευρωπαϊκών εποπτικών αρχών ασφαλίσεων και επαγγελματικών συντάξεων (Κείμενο που παρουσιάζει ενδιαφέρον για τον ΕΟΧ) (2004/6/ΕΚ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη τη συνθήκη για την ίδρυση της Ευρωπαϊκής Κοινότητας, Εκτιμώντας τα ακόλουθα: (1) Τον Ιούνιο του 2001, η Επιτροπή εξέδωσε τις αποφάσεις 2001/527/ΕΚ(1) και 2001/528/ΕΚ(2) για τη σύσταση της ευρωπαϊκής επιτροπής ρυθμιστικών αρχών των αγορών κινητών αξιών και της ευρωπαϊκής επιτροπής κινητών αξιών, αντίστοιχα. (2) Στα ψηφίσματα της 5ης Φεβρουαρίου και της 21ης Νοεμβρίου 2002, το Ευρωπαϊκό Κοινοβούλιο ενέκρινε το κανονιστικό πλαίσιο των τεσσάρων επιπέδων υπέρ του οποίου τάσσεται η έκθεση της "επιτροπής σοφών" και ζήτησε την επέκταση ορισμένων πτυχών της προσέγγισης αυτής στον τραπεζικό και στον ασφαλιστικό τομέα, υπό τον όρο ότι το Συμβούλιο θα αναλάβει σαφή δέσμευση για την πραγματοποίηση μεταρρυθμίσεων προκειμένου να εξασφαλισθεί η κατάλληλη θεσμική ισορροπία. (3) Στις 3 Δεκεμβρίου 2002, το Συμβούλιο κάλεσε την Επιτροπή να θεσπίσει παρόμοιες ρυθμίσεις στον τραπεζικό και ασφαλιστικό τομέα, καθώς και στον τομέα των επαγγελματικών συντάξεων και να συγκροτήσει το συντομότερο δυνατό νέες επιτροπές συμβουλευτικού χαρακτήρα για τους τομείς αυτούς. (4) Πρέπει να συγκροτηθεί μια επιτροπή ευρωπαϊκών εποπτικών αρχών ασφαλίσεων και επαγγελματικών συντάξεων, στο εξής "επιτροπή", η οποία ως ανεξάρτητο όργανο θα σκέπτεται, θα συζητεί και θα συμβουλεύει την Επιτροπή για θέματα ασφάλισης, αντασφάλισης και επαγγελματικών συντάξεων. Ωστόσο, όσον αφορά τον τομέα των επαγγελματικών συντάξεων, μολονότι η επιτροπή πρέπει να εξετάζει κανονιστικές και εποπτικές πτυχές των εν λόγω ρυθμίσεων δεν πρέπει να ασχολείται με θέματα εργατικού και κοινωνικού δικαίου όπως η οργάνωση καθεστώτων απασχόλησης, και συγκεκριμένα, με θέματα που αφορούν την υποχρεωτική συμμετοχή (εγγραφή) ή τα αποτελέσματα συλλογικών συμβάσεων. (5) Η επιτροπή πρέπει, επίσης, να συμβάλει στην ομοιόμορφη και έγκαιρη εφαρμογή της κοινοτικής νομοθεσίας στα κράτη μέλη με την εξασφάλιση της αποτελεσματικότερης συνεργασίας μεταξύ των εθνικών εποπτικών αρχών, τη διεξαγωγή αμοιβαίων αξιολογήσεων και την προώθηση βέλτιστων πρακτικών. (6) Η επιτροπή πρέπει να καταρτίσει τους δικούς της κανόνες λειτουργίας, και συγκεκριμένα να λάβει υπόψη τις ιδιαιτερότητες των αντίστοιχων αρμόδιων αρχών και να διατηρεί στενούς λειτουργικούς δεσμούς με την Επιτροπή και την επιτροπή που συστάθηκε με την απόφαση 2004/9/ΕΚ της Επιτροπής, της 5ης Νοεμβρίου 2003, για τη σύσταση ευρωπαϊκής επιτροπής ασφαλίσεων και επαγγελματικών συντάξεων(3). Ο πρόεδρός της πρέπει να εκλέγεται μεταξύ των μελών της. (7) Η επιτροπή πρέπει να πραγματοποιεί, εγκαίρως, εκτενείς διαβουλεύσεις με ανοικτό και διαφανή τρόπο, με φορείς της αγοράς, καταναλωτές και τελικούς χρήστες. (8) Η επιτροπή πρέπει να καταρτίσει τον δικό της εσωτερικό κανονισμό και να ασκεί τις δραστηριότητές της σεβόμενη πλήρως τα προνόμια των θεσμικών οργάνων και τη θεσμική ισορροπία που ορίζει η συνθήκη, ΑΠΟΦΑΣΙΖΕΙ: Άρθρο 1 Συγκροτείται ανεξάρτητη συμβουλευτική ομάδα για τις ασφαλίσεις και τις επαγγελματικές συντάξεις στην Κοινότητα, με τον τίτλο επιτροπή ευρωπαϊκών εποπτικών αρχών ασφαλίσεων και επαγγελματικών συντάξεων, στο εξής "επιτροπή". Άρθρο 2 Αποστολή της επιτροπής είναι να συμβουλεύει την Επιτροπή είτε κατόπιν αιτήματος της Επιτροπής, εντός προθεσμίας την οποία η Επιτροπή καθορίζει ανάλογα με τον επείγοντα χαρακτήρα του θέματος, είτε ιδία πρωτοβουλία, ιδίως όσον αφορά την κατάρτιση σχεδίων εκτελεστικών μέτρων στους τομείς της ασφάλισης, της αντασφάλισης και των επαγγελματικών συντάξεων. Η επιτροπή συμβάλλει στην ομοιόμορφη εφαρμογή των κοινοτικών οδηγιών και στη σύγκλιση των εποπτικών πρακτικών των κρατών μελών σε ολόκληρη την Κοινότητα. Η επιτροπή προσφέρει, επίσης, ένα πλαίσιο εποπτικής συνεργασίας περιλαμβανομένης, μεταξύ άλλων, της ανταλλαγής πληροφοριών επί εποπτευόμενων ιδρυμάτων. Άρθρο 3 Η επιτροπή απαρτίζεται από υψηλόβαθμους εκπροσώπους των εθνικών δημόσιων αρχών που είναι αρμόδιες για την εποπτεία στους τομείς της ασφάλισης, της αντασφάλισης και των επαγγελματικών συντάξεων. Κάθε κράτος μέλος ορίζει υψηλόβαθμους εκπροσώπους των αρμόδιων αρχών του οι οποίοι θα συμμετέχουν στις συνεδριάσεις της επιτροπής. Η Επιτροπή θα συμμετέχει στις συσκέψεις της επιτροπής και ορίζει υψηλόβαθμο εκπρόσωπο ο οποίος θα συμμετέχει σε όλες τις συζητήσεις της. Όταν η συζήτηση ενός θέματος της ημερήσιας διάταξης συνεπάγεται την ανταλλαγή εμπιστευτικών πληροφοριών σχετικά με εποπτευόμενο ίδρυμα, η συμμετοχή στη συζήτηση αυτή μπορεί να περιορίζεται στις άμεσα ενεχόμενες εποπτικές αρχές. Ο πρόεδρος της επιτροπής εκλέγεται μεταξύ των μελών της. Η επιτροπή δύναται να καλεί εμπειρογνώμονες και παρατηρητές να συμμετάσχουν στις συσκέψεις της. Η επιτροπή δεν πρέπει να ασχολείται με θέματα εργατικού και κοινωνικού δικαίου όπως η οργάνωση καθεστώτων απασχόλησης, και ιδίως η υποχρεωτική συμμετοχή ή τα αποτελέσματα συλλογικών συμβάσεων. Άρθρο 4 Η επιτροπή διατηρεί στενούς λειτουργικούς δεσμούς με την Επιτροπή και την επιτροπή που συστάθηκε με την απόφαση 2004/9/ΕΚ. Δύναται να συγκροτήσει ομάδες εργασίας. Η Επιτροπή θα καλείται να συμμετάσχει στις ομάδες εργασίας με την ιδιότητα του παρατηρητή. Άρθρο 5 Η επιτροπή, προτού διαβιβάσει τη γνώμη της στην Επιτροπή, προβαίνει, εγκαίρως, σε εκτενείς διαβουλεύσεις με ανοικτό και διαφανή τρόπο, με φορείς της αγοράς, καταναλωτές και τελικούς χρήστες. Άρθρο 6 Η επιτροπή υποβάλλει ετήσια έκθεση στην Επιτροπή. Άρθρο 7 Η επιτροπή καταρτίζει τον δικό της εσωτερικό κανονισμό λειτουργίας, καθώς και τους δικούς της κανόνες λειτουργίας. Άρθρο 8 Η επιτροπή αναλαμβάνει τα καθήκοντά της στις 24 Νοεμβρίου 2003. Βρυξέλλες, 5 Νοεμβρίου 2003.

Classification Labels:
4
184
139
1093
321

Label Descriptions:
{"4": "Κοινωνική ασφάλιση", "184": "Κοινωνική προστασία", "139": "ΚΟΙΝΩΝΙΚΑ ΘΕΜΑΤΑ", "1093": "Ασφάλιση", "321": "ΕΠΙΧΕΙΡΗΣΕΙΣ ΚΑΙ ΑΝΤΑΓΩΝΙΣΜΟΣ"}

EuroVoc IDs (Original): 5769
4050
929
4017
3151

EuroVoc IDs (Expanded): 5769
4050
929
4017
3151

Dataset Source: meu

Split: train